E betzli Kultur hani mer de doch au no wölle aatue in Mexiko ond so hets chorz vor miiner Abreis en Bsuech i mim erschte Museum geh. Da Museum esch s'grösche vo Mettelamerika ond beherbergt quasi alli wechtige Uusgrabige wo i dem Land gmacht worde  send. Entsprächend hani en ganze Tag deför iiplanet.    I riesige Sääl nach de verschiednige Kulture (Azteke, Olmeke, Zapateke, Mayas, usw...) sortiert send die jewiilige historische Vergangeheite uufzeigt worde. Alles sehr iidröcklech, wie zom biispell die riesigi Platte wo mer in Mexiko City uusgrabet het, wo früehner Mönsche drof gopferet worde send.    Ich ha allerdengs ned so viel Fotis gmacht, erschtens schwierig bi dem Liecht wenn de Bletz verbote esch ond zweutens chöme die Sache of  Fotis ned so iidröcklech öbere. Nach öppe sächs Stonde hämmers de aber wörkli gseh gha ond send zemmli of de Schnorre gsi. Das alles esch doch es Betzli zviel Kultur för de Banaus gsi ;-)